Νίκος Πατσιαβούρας

Ο ** Νίκος Πατσιαβούρας** (γεννημένος στις 29 Μαΐου 1958, στον Σπαρμό Λάρισας) είναι Έλληνας πρώην ποδοσφαιριστής, που αγωνίζονταν ως αριστερός πλάγιος αμυντικός και έχει συνδέσει το όνομά του και την καριέρα του κυρίως με την Α.Ε.Λ., τον Παναθηναϊκό και τον Άρη Θεσσαλονίκης.

## Ποδοσφαιρική καριέρα
Ξεκίνησε την καριέρα του στο Απόλλων Λάρισας και διακρίθηκε για την ταχύτητα και την μαχητικότητά του. Το καλοκαίρι του 1977 η διοίκηση της Α.Ε.Λ., στα πλαίσια της επένδυσής της στα ντόπια ταλέντα,  τον έφερε στο Αλκαζάρ.

Πραγματοποίησε το ντεμπούτο του στις 6 Νοεμβρίου 1977 στον εντός έδρας αγώνα εναντίον της Αναγέννησης Επανομής, όταν στο 68ο λεπτό αντικατέστησε τον **Βασίλη Ράμμο** και 3 λεπτά αργότερα, από δική του σέντρα, ο **Νίκος Ποντίκης** πέτυχε το μοναδικό γκολ των «βυσσινί», χαρίζοντας την πολυπόθητη νίκη.Την περίοδο εκείνη ο Πατσιαβούρας κατέγραψε 6 συμμετοχές στο πρωτάθλημα (της Β΄ Εθνικής) και 1 στο Κύπελλο και βοήθησε την ομάδα του να πετύχει την επάνοδο της στην Α’ Εθνική.

Στη Α.Ε.Λ. αγωνίστηκε συνολικά για 7 χρόνια, συμμετέχοντας σε 184 επίσημα ματς, και σημειώνοντας 3 τέρματα. Αναλυτικότερα, αγωνίστηκε σε 148 αγώνες πρωταθλήματος (142 αγώνες Α΄ Εθνικής και 6 αγώνες Β΄ Εθνικής) πετυχαίνοντας και 1 γκολ, σε 26 αγώνες κυπέλλου πετυχαίνοντας και 2 γκολ και σε 10 αγώνες σε Ευρωπαϊκές αναμετρήσεις (6 στο κύπελλο κυπελλούχων, 2 στο Κύπελλο ΟΥΕΦΑ και 2 στο Βαλκανικό κύπελλο).

Τη σεζόν 1978-79 είχε 10 συμμετοχές στο πρωτάθλημα της Α΄ Εθνικής.

Τη σεζόν 1979-80 είχε 8 συμμετοχές στο πρωτάθλημα της Α΄ Εθνικής και 1 συμμετοχή στο κύπελλο.

Τη σεζόν 1980-81 είχε 18 συμμετοχές στο πρωτάθλημα της Α΄ Εθνικής και 1 συμμετοχή στο κύπελλο.

Τη σεζόν 1981-82 είχε 27 συμμετοχές στο πρωτάθλημα της Α΄ Εθνικής πετυχαίνοντας και 1 γκολ, 2 συμμετοχές στο Βαλκανικό κύπελλο και 7 συμμετοχές στο κύπελλο συμμετέχοντας στην εξαιρετική πορεία της ομάδας να φθάσει μέχρι στον τελικό. Συμμετείχε στην βασική 11άδα της ΑΕΛ σε όλο τον τελικό προσφέροντας και αυτός στην εκπληκτική εμφάνιση της ομάδας εκείνη τη βραδιά στη Νέα Φιλαδέλφεια, παρά την ήττα από τον Παναθηναϊκό με 1-0.

Τη σεζόν 1982-83 είχε 32 συμμετοχές στο πρωτάθλημα της Α΄ Εθνικής και 1 συμμετοχή στο κύπελλο, με την ομάδα να τερματίζει στη 2η θέση του βαθμολογικού πίνακα.

Τη σεζόν 1983-84 είχε 23 συμμετοχές στο πρωτάθλημα της Α΄ Εθνικής 10 συμμετοχές στο κύπελλο και 2 συμμετοχές στο κύπελλο ΟΥΕΦΑ (κόντρα στην ουγγρική Χόνβεντ.

Τέλος τη σεζόν 1984-85, περίοδο που η Α.Ε.Λ. έκανε την εκπληκτική πορεία στο Κύπελλο Κυπελλούχων, είχε 24 συμμετοχές στο πρωτάθλημα της Α΄ Εθνικής, 5 συμμετοχές στο κύπελλο πετυχαίνοντας και 2 γκολ και 6 συμμετοχές στο Κύπελλο Κυπελλούχων κόντρα σε Ντιναμό Μόσχας (2), Σερβέτ (2) και Σιόφοκ (2)].

Το καλοκαίρι του 1985 αποδέχθηκε πρόταση του Παναθηναϊκού και ντύθηκε στα «πράσινα». Η συμφωνία με τον Παναθηναϊκό έγινε  γνωστή (το ανακοίνωσε ο πρόεδρος του Παναθηναϊκού Γιώργος Βαρδινογιάννης) λίγο πριν τη λήξη της περιόδου και γι αυτό η διοίκηση της Α.Ε.Λ. «τιμώρησε» τον παίκτη θέτοντας τον εκτός ομάδας στον τελικό με τον ΠΑΟΚ, και έτσι ο Πατσιαβούρας έχασε την ευκαιρία να πανηγυρίσει το πρώτο κύπελλο Ελλάδας στην ιστορία της ομάδας.

Με την πράσινη φανέλα κατέγραψε συνολικά 73 συμμετοχές (εκ των οποίων οι 47 στο πρωτάθλημα, 17 στο Κύπελλο και 9 στις  ευρωπαϊκές διοργανώσεις, κόντρα σε μεγάλες ομάδες όπως Τορίνο, Ερυθρό Αστέρα, Κλαμπ Μπρυζ, Χόνβεντ, Γιουβέντους  και Οσέρ).

Το Δεκέμβρη του 1988  μεταγράφηκε στον Άρη Θεσσαλονίκης, όπου και παρέμεινε μέχρι το Δεκέμβρη του 1989. Με τους «κίτρινους» είχε συνολικά 24 συμμετοχές και 2 τέρματα (20 για το Πρωτάθλημα και 1 τέρμα καθώς και 4 συμμετοχές κι ένα τέρμα για το Κύπελλο. Πραγματοποίησε το ντεμπούτο του με τον Άρη, στις 28 Δεκεμβρίου 1988 στον αγώνα Κυπέλλου, Πανιώνιος - Άρης 3-0.

Το Δεκέμβρη του 1989 έμεινε ελεύθερος από τον Άρη και υπέγραψε συμβόλαιο συνεργασίας με την Αναγέννηση Κολινδρού, αγωνιζόμενος το δεύτερο μισό της σεζόν 1989-90 στη Γ’ Εθνική.

Τον Ιούλιο του 1990 κατηφόρισε στο Ρέθυμνο όπου και ολοκλήρωσε την επαγγελματική του καριέρα ως ποδοσφαιριστής αγωνιζόμενος για μια διετία με τη φανέλα της Ε.Α.Ρ. στη Β' Εθνική..

## Εθνική ομάδα
Ο Πατσιαβούρας υπήρξε διεθνής με την Εθνική Ελπίδων ενώ αγωνίστηκε και μια μόνο φορά με την Εθνική Ανδρών στις 13 Μαρτίου 1985 στον φιλικό αγώνα Ελλάδας - Ιταλίας.

## Προσωπική ζωή
Ο Νίκος Πατσιαβούρας είναι παντρεμένος, έχει δύο παιδιά και δύο εγγόνια. ενώ διετέλεσε και μέλος του Δ.Σ. της Α.Ε.Λ.
## Παραπομπές

## Εξωτερικοί σύνδεσμοι
*Προφίλ του Νίκου Πατσιαβούρα στο transfermarkt.com

Κατηγορία:Έλληνες ποδοσφαιριστές
Κατηγορία:Αμυντικοί ποδοσφαιριστές
Κατηγορία:Ποδοσφαιριστές Εθνικής Ελλάδος
Κατηγορία:Ποδοσφαιριστές Α.Ε. Λάρισας
Κατηγορία:Ποδοσφαιριστές Παναθηναϊκού
Κατηγορία:Ποδοσφαιριστές Άρη Θεσσαλονίκης
Κατηγορία:Ποδοσφαιριστές Σούπερ Λιγκ Ελλάδας
Κατηγορία:Ποδοσφαιριστές Φούτμπολ Λιγκ (Ελλάδα)
Κατηγορία:Ποδοσφαιριστές Γ΄ Εθνικής Ελλάδας